title: KOMISSION TÄYTÄNTÖÖNPANOASETUS (EU) …/…, Euroopan unionin tavaramerkistä annetun neuvoston asetuksen (EY) N:o 207/2009 eräiden säännösten täytäntöönpanoa koskevista yksityiskohtaisista säännöistä

text:
               KOMISSION TÄYTÄNTÖÖNPANOASETUS (EU) …/…,

               annettu 18.5.2017,

               Euroopan unionin tavaramerkistä annetun neuvoston asetuksen (EY) N:o 207/2009 eräiden säännösten täytäntöönpanoa koskevista yksityiskohtaisista säännöistä

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon 2009 Euroopan unionin tavaramerkistä 26 päivänä helmikuuta annetun neuvoston asetuksen (EY) N:o 207/2009
                  1
                ja erityisesti sen 17 artiklan 5 b kohdan, 26 artiklan 4 kohdan, 30 artiklan 2 kohdan, 33 artiklan 4 kohdan, 34 artiklan 5 kohdan, 39 artiklan 5 kohdan, 44 artiklan 9 kohdan, 45 artiklan 3 kohdan, 48 artiklan 3 kohdan toisen alakohdan, 48 a artiklan 1 kohdan, 49 artiklan 8 kohdan, 50 artiklan 5 kohdan, 67 artiklan 3 kohdan, 74 b artiklan 3 kohdan, 85 artiklan 1 a kohdan ensimmäisen alakohdan, 89 artiklan 4 kohdan, 90 artiklan 3 kohdan, 113 artiklan 6 kohdan, 119 artiklan 10 kohdan, 132 artiklan 2 kohdan toisen alakohdan, 147 artiklan 9 kohdan, 148 a artiklan 2 kohdan, 149 artiklan 2 kohdan, 153 a artiklan 6 kohdan, 154 artiklan 8 kohdan, 158 artiklan 4 kohdan, 159 artiklan 10 kohdan ja 161 artiklan 6 kohdan,

               sekä katsoo seuraavaa:

               (1)Neuvoston asetuksella (EY) N:o 40/94
                  2
               , joka on kodifioitu asetuksella (EY) N:o 207/2009, perustettiin unionille oma järjestelmä tavaramerkkien suojaamiseksi; tavaramerkkisuojan voi saada unionin tasolla Euroopan unionin teollisoikeuksien virastolle, jäljempänä ’virasto’, osoitetun hakemuksen perusteella.

               (2)Komissiolle asetuksen (EY) N:o 207/2009 mukaisesti siirretty valta yhdenmukaistetaan Euroopan unionin toiminnasta tehdyn sopimuksen 290 ja 291 artiklan kanssa Euroopan parlamentin ja neuvoston asetuksella (EU) N:o 2015/2424
                  3
               . Yhdenmukaistamisesta seuraavan uuden oikeudellisen kehyksen noudattamiseksi olisi hyväksyttävä tietyt säännöt täytäntöönpanosäädöksillä ja delegoidulla säädöksillä. Uusilla säännöillä olisi korvattava nykyiset komission asetuksessa (EY) N:o 2868/95
                  4
                vahvistetut säännöt ja pyrittävä asetuksen (EY) N:o 207/2009 täytäntöönpanoon.

               (3)Selkeyden, oikeusvarmuuden ja tehokkuuden vuoksi sekä EU-tavaramerkkihakemusten jättämisen helpottamiseksi on tärkeää täsmentää EU-tavaramerkkihakemukseen sisällytettävät pakolliset ja valinnaiset tiedot selkeällä ja kattavalla tavalla mutta välttäen samalla tarpeetonta hallinnollista rasitusta.

               (4)Asetuksessa (EY) N:o 207/2009 ei enää edellytetä tavaramerkin esittämistä graafisesti, kunhan esitystapa mahdollistaa sen, että toimivaltaiset viranomaiset ja yleisö voivat määritellä selvästi ja täsmällisesti suojan kohteen. Oikeusvarmuuden takaamiseksi on siksi tarpeen vahvistaa selkeästi, että rekisteröinnin tuottaman yksinoikeuden täsmällisen suojan kohteen määrittelee kuvaus. Kuvausta olisi tarvittaessa täydennettävä ilmaisemalla asianomaisen merkin tyyppi. Sitä voidaan täydentää soveltuvissa tapauksissa merkin selityksellä. Tällaisen ilmaisemisen tai merkin selityksen olisi oltava yhdenmukainen kuvauksen kanssa.

               (5)Jotta varmistetaan EU-tavaramerkkihakemuksen jättämismenettelyn johdonmukaisuus ja tehostetaan esteettömyysselvityksiä, on aiheellista myös vahvistaa yleiset periaatteet, joita jokaisen tavaramerkin kuvauksen on noudatettava, sekä kunkin tavaramerkkityypin kuvaukselle omat säännöt ja vaatimukset tavaramerkin erityisluonteen ja ominaisuuksien mukaisesti.

               (6)Graafisen esityksen teknisten vaihtoehtojen uuden teknologian mukainen käyttöönotto seuraa nykyaikaistamisen tarpeesta, ja sen myötä rekisteröintimenettely vastaa paremmin teknistä kehitystä. Samalla tavaramerkin esittämiseen, myös sähköisesti toimitettuun esittämiseen, liittyvät tekniset määrittelyt tulisi asettaa siten, että varmistetaan, että EU:n tavaramerkkijärjestelmä sopii edelleen yhteen tavaramerkkien kansainvälistä rekisteröintiä koskevalla Madridin sopimukseen liittyvällä, Madridissa 27 päivänä kesäkuuta 1989 tehdyllä pöytäkirjalla
                  5
                (Madridin pöytäkirja) perustetun järjestelmän kanssa. Asetuksen (EY) N:o 207/2009 mukaisesti, joustavuuden lisäämiseksi ja jotta mukautuminen tekniseen kehitykseen olisi nopeampaa, sähköisesti haettuja tavaramerkkejä koskevien teknisten määrittelyjen vahvistaminen olisi jätettävä viraston pääjohtajan tehtäväksi.

               (7)On aiheellista virtaviivaistaa menettelyjä, jotta vähennetään hallinnollisia rasitteita etuoikeutta ja aiemmuutta koskevien vaatimusten jättämisessä ja käsittelyssä. Sen vuoksi ei pitäisi enää olla tarpeen toimittaa oikeaksi todistettuja jäljennöksiä aikaisemmasta hakemuksesta tai rekisteröinnistä. Lisäksi virastolta ei enää pitäisi edellyttää aikaisemman tavaramerkkihakemuksen jäljennöksen sisällyttämistä tiedostoon etuoikeusvaatimuksen tapauksessa.

               (8)Tavaramerkin graafisen esittämisen vaatimuksen poistamisen seurauksena tietyntyyppiset tavaramerkit voidaan esittää sähköisessä muodossa eikä niiden julkaiseminen perinteisin keinoin ole näin ollen enää asianmukaista. Jotta voidaan taata kaikkien hakemusta koskevien tietojen julkaiseminen, mikä on tarpeen avoimuuteen ja oikeusvarmuuteen liittyvistä syistä, linkki, joka johtaa tavaramerkin kuvaukseen viraston sähköisessä rekisterissä, olisi hyväksyttävä merkin kuvauksen päteväksi muodoksi julkaisemista varten.

               (9)Samoista syistä olisi myös sallittava, että virasto voi antaa rekisteröintitodistuksia, joissa tavaramerkin kuvaus on korvattu sähköisellä linkillä. Rekisteröinnin jälkeen annettujen todistusten osalta ja jotta voidaan vastata pyyntöihin, jotka esitetään rekisteröintiä koskevien tietojen mahdollisesti muututtua, on aiheellista säätää mahdollisuudesta antaa todistuksesta päivitettyjä versioita, joihin on merkitty asianomaiset myöhemmät rekisterimerkinnät.

               (10)Käytännön kokemukset aikaisemmasta järjestelmästä osoittivat, että tiettyjä, erityisesti osittaisiin luovutuksiin ja osittaisiin luopumisiin liittyviä säännöksiä on tarpeen täsmentää selkeyden ja oikeusvarmuuden takaamiseksi.

               (11)Oikeusvarmuuden takaamiseksi, mutta tietty joustavuus säilyttäen, on tarpeen vahvistaa asetuksen (EY) N:o 207/2009 nojalla esitettyjen EU-yhteisömerkkien ja EU-tarkastusmerkkien käyttömääräysten vähimmäissisältö, jotta markkinatoimijat voivat käyttää hyväkseen tätä uudentyyppistä tavaramerkkisuojaa.

               (12)Viraston menettelyn voittaneen osapuolen edustuksesta aiheutuneiden kulujen enimmäismäärä olisi täsmennettävä siten, että otetaan huomioon tarve varmistaa, ettei velvollisuutta vastata kustannuksista käytetä väärin esimerkiksi taktisista syistä toisen osapuolen toimesta.

               (13)Tehokkuussyistä viraston sähköiset julkaisut olisi sallittava.

               (14)On välttämätöntä taata hallinnolliseen yhteistyöhön kuuluva tehokas ja toimiva tiedonvaihto viraston ja jäsenvaltioiden viranomaisten välillä ja ottaa siinä asianmukaisesti huomioon asiakirjojen tarkasteltavaksi asettamista koskevat rajoitukset.

               (15)Muuntamispyyntöjä koskevilla vaatimuksilla olisi taattava juoheva ja tehokas rajapinta EU-tavaramerkkijärjestelmän ja kansallisten tavaramerkkijärjestelmien välillä.

               (16)Viraston menettelyjen virtaviivaistamista varten käännösten toimittaminen olisi voitava rajoittaa asiakirjojen niihin osiin, joilla on merkitystä käsiteltävänä olevassa asiassa. Samasta syystä olisi sallittava, että virasto vaatii näyttöä käännöksen vastaavuudesta alkuperäiseen asiakirjaan ainoastaan silloin, kun asiasta on epäilystä.

               (17)Tehokkuussyistä tietyt viraston päätökset väiteasioissa tai EU-tavaramerkin menettämis- tai mitättömyysasioissa pitäisi tehdä yhden jäsenen kokoonpanossa.

               (18)Unionin Madridiin pöytäkirjaan liittymisen takia on tarpeen, että tavaramerkkien kansainvälisten rekisteröintien menettelyjä koskevat yksityiskohtaiset vaatimukset ovat täysin sopusoinnussa Madridin pöytäkirjan sääntöjen kanssa.

               (19)Tässä asetuksessa vahvistetut yksityiskohtaiset säännöt koskevat asetuksen (EY) N:o 207/2009 säännöksiä, joita on muutettu asetuksella (EU) 2015/2424 ja joiden voimaantulopäivä on 1 päivä lokakuuta 2017. Sen vuoksi kyseisten sääntöjen soveltamista on lykättävä samaan päivään. Tiettyihin ennen kyseistä päivää aloitettuihin menettelyihin olisi edelleen sovellettava asetuksen (EY) N:o 2868/95 erityissäännöksiä menettelyjen päättymiseen asti.

               (20)Tässä asetuksessa säädetyt toimenpiteet ovat täytäntöönpanosääntöjä käsittelevän komitean lausunnon mukaiset,

               ON HYVÄKSYNYT TÄMÄN ASETUKSEN:

               I osasto
                  Yleiset säännökset

               1 artikla
                  Kohde

               Tässä asetuksessa vahvistetaan säännöt seuraavista:

               a)tiedot, jotka on annettava EU-tavaramerkkihakemuksessa, joka jätetään Euroopan unionin teollisoikeuksien virastolle, jäljempänä ’virasto’;

               b)asiakirjat, jotka on annettava vaadittaessa aikaisempaan hakemukseen perustuvaa etuoikeutta ja aiemmuutta, sekä näyttö, joka on esitettävä vaadittaessa näyttelyä koskevaa etuoikeutta;

               c)EU-tavaramerkkihakemuksen julkaisemisessa annettavat tiedot;

               d)hakemuksen jakamista koskevan ilmoituksen sisältö, ja se, miten viraston on käsiteltävä tällainen ilmoitus, sekä jaetun hakemuksen julkaisemisessa annettavat tiedot;

               e)rekisteröintitodistuksen sisältö ja muoto;

               f)rekisteröinnin jakamista koskevan ilmoituksen sisältö ja se, miten viraston on käsiteltävä tällainen ilmoitus;

               g)muuttamista ja nimen tai osoitteen muutosta koskevien pyyntöjen yhteydessä annettavat tiedot;

               h)luovutuksen rekisteröintiä koskevan hakemuksen sisältö, luovutuksen vahvistamiseksi edellytetyt asiakirjat, ja se, miten osittaisia luovutuksia koskevat hakemukset käsitellään;

               i)luopumista koskevassa ilmoituksessa annettavat tiedot ja asiakirjat, jotka vaaditaan kolmannen osapuolen suostumuksen osoittamiseen;

               j)tiedot, jotka on sisällytettävä EU-yhteisömerkin ja EU-tarkastusmerkin käyttömääräyksiin;

               k)enimmäismäärät menettelyiden kannalta välttämättömille kustannuksille ja toteutuneille kustannuksille;

               l)tietyt tiedot koskien julkaisuja Euroopan unionin tavaramerkkilehdessä ja viraston virallisessa lehdessä;

               m)yksityiskohtaiset järjestelyt, joiden mukaan virasto ja jäsenvaltioiden viranomaiset vaihtavat tietoja ja asettavat asiakirjoja tarkasteltavaksi;

               n)muuntamista koskevissa pyynnöissä ja muuntamispyyntöjen julkaisemisessa annettavat tiedot;

               o)se, missä määrin viraston kirjallisissa menettelyissä käytettäviä täydentäviä asiakirjoja voidaan jättää millä tahansa unionin virallisella kielellä, tarve toimittaa käännös ja käännöksiä koskevat vaatimukset;

               p)väite- tai mitättömyysosaston yksittäisten jäsenten tehtävät päätökset;

               q)tavaramerkkien kansainvälinen rekisteröinti:

               i)kansainvälisen hakemuksen jättämisessä käytettävä lomake;

               ii)kansainväliselle toimistolle ilmoitettavat tosiseikat ja päätökset mitättömyydestä ja tällaisen ilmoituksen asianmukainen ajankohta;

               iii)kansainvälisen rekisteröinnin jälkeen tehtävää alueellista laajentamista koskevaa pyyntöä koskevat yksityiskohtaiset vaatimukset;

               iv)tiedot, jotka on sisällytettävä aiemmuusvaatimukseen kansainvälistä rekisteröintiä varten, ja kansainväliselle toimistolle ilmoitettavat tiedot;

               v)tiedot, jotka on sisällytettävä kansainväliselle toimistolle viran puolesta annettavaan ilmoitukseen suojan ehdollisesta hylkäämisestä;

               vi)tiedot, jotka on annettava suojan lopullisen myöntämisen tai hylkäämisen yhteydessä;

               vii)tiedot, jotka on sisällytettävä mitättömyydestä annettavaan ilmoitukseen;

               viii)tiedot, jotka on annettava kansainvälisen rekisteröinnin muuntamista koskevien pyyntöjen ja tällaisten pyyntöjen julkaisemisen yhteydessä;

               ix)muuttamista koskevassa hakemuksessa annettavat tiedot.

               II osasto
                  Hakemusmenettely

               2 artikla
                  Hakemuksen sisältö

               1.EU-tavaramerkkihakemuksen on sisällettävä

               a)pyyntö tavaramerkin rekisteröimiseksi EU-tavaramerkiksi;

               b)hakijan nimi ja osoite sekä valtio, jossa hakijan koti- tai toimipaikka sijaitsee. Luonnollisten henkilöiden nimestä on ilmoitettava sukunimet ja etunimet. Oikeushenkilöistä ja asetuksen (EY) N:o 207/2009 3 artiklan soveltamisalaan kuuluvista oikeudellisista kokonaisuuksista on ilmoitettava niiden virallinen nimi ja oikeudellinen muoto, joka voidaan lyhentää yleisesti käytössä olevalla tavalla. Myös yrityksen kansallinen tunnistenumero voidaan mainita, jos se on saatavilla. Virasto voi vaatia hakijaa ilmoittamaan puhelinnumerot tai pääjohtajan määrittämiä muita yhteystietoja sähköistä yhteydenpitoa varten. Hakijaa kohti ilmoitetaan periaatteessa ainoastaan yksi osoite. Jos useita osoitteita ilmoitetaan, huomioon otetaan ainoastaan ensimmäisenä mainittu, jollei hakija ilmoita muuta osoitetta yhteysosoitteeksi. Jos virasto on jo antanut tunnistenumeron, riittää, että hakija ilmoittaa kyseisen numeron ja hakijan nimen.

               c)luettelo tavaroista tai palveluista, joita varten tavaramerkki rekisteröidään, asetuksen (EY) N:o 207/2009 28 artiklan 2 kohdan mukaisesti. Kyseinen luettelo voidaan valita kokonaan tai osittain viraston käyttöön asettamasta ennakolta hyväksyttyjen termien tietokannasta;

               d)tämän asetuksen 3 artiklan mukainen tavaramerkin kuvaus;

               e)jos hakija on nimennyt edustajan, tämän nimi ja toimipaikka tai tunnistenumero b alakohdan mukaisesti; jos edustajalla on useita toimipaikkoja tai edustajia on kaksi tai useampia eri toimipaikoissa, ainoastaan ensimmäisenä mainittu osoite otetaan huomioon yhteysosoitteena, ellei hakemuksessa ilmoiteta, mitä osoitetta käytetään yhteysosoitteena;

               f)vedottaessa asetuksen (EY) N:o 207/2009 30 artiklan nojalla aikaisempaan hakemukseen perustuvaan etuoikeuteen, ilmoitus tästä; ilmoituksessa on mainittava aikaisemman hakemuksen hakemispäivä sekä valtio, jossa tai jota varten hakemus on tehty;

               g)vedottaessa asetuksen (EY) N:o 207/2009 33 artiklan nojalla näyttelyä koskevaan etuoikeuteen, ilmoitus tästä; ilmoituksessa on mainittava sen näyttelyn nimi ja päivä, jona tavaroita tai palveluja ensimmäisen kerran esiteltiin;

               h)jos hakemuksessa vedotaan aiemmuuteen, joka perustuu yhteen tai useampaan aikaisempaan tavaramerkkiin, joka on rekisteröity jossain jäsenvaltiossa, Benelux-maassa tai kansainvälisen järjestelyn mukaisesti siten, että rekisteröinti on voimassa jossain jäsenvaltiossa, kuten asetuksen (EY) N:o 207/2009 34 artiklan 1 kohdassa tarkoitetaan, ilmoitus tästä; ilmoituksessa on mainittava jäsenvaltio tai jäsenvaltiot, jossa tai joissa taikka jota tai joita varten aikaisempi tavaramerkki on rekisteröity, päivämäärä, jona kyseisen rekisteröinnin suoja-aika alkaa, rekisterinumero sekä tavarat tai palvelut, joita varten tavaramerkki on rekisteröity. Tällainen ilmoitus voidaan myös tehdä asetuksen (EY) N:o 207/2009 34 artiklan 1 a kohdassa tarkoitetussa määräajassa;

               i)tarvittaessa lausuma siitä, että hakemus koskee asetuksen (EY) N:o 207/2009 66 artiklan mukaista EU-yhteisömerkin rekisteröintiä tai asetuksen (EY) N:o 207/2009 74 a artiklan mukaista EU-tarkastusmerkin rekisteröintiä;

               j)ilmoitus kielestä, jolla hakemus on jätetty, ja toisesta kielestä asetuksen (EY) N:o 207/2009 119 artiklan 3 kohdan nojalla;

               k)hakijan tai hakijan edustajan allekirjoitus komission delegoidun asetuksen (EU) .../...
                  6
                63 artiklan 1 kohdan mukaisesti;

               l)tarvittaessa asetuksen (EY) N:o 207/2009 38 artiklan 1 tai 2 kohdassa tarkoitettu tutkimuskertomusta koskeva pyyntö.

               2.Hakemukseen voidaan liittää väittämä, jonka mukaan merkki on käytön kautta tullut erottamiskykyiseksi asetuksen (EY) N:o 207/2009 7 artiklan 3 kohdan tarkoitetussa merkityksessä, sekä tieto siitä, onko tämä väittämä tarkoitettu pääasialliseksi vai toissijaiseksi. Tällainen väittämä voidaan myös esittää asetuksen (EY) N:o 207/2009 37 artiklan 3 kohdan toisessa virkkeessä tarkoitetussa määräajassa.

               3.EU-yhteisömerkkiä tai EU-tarkastusmerkkiä koskevaan hakemukseen voidaan liittää merkin käyttömääräykset. Jos hakemukseen ei sisälly tällaisia määräyksiä, ne on esitettävä asetuksen (EY) N:o 207/2009 67 artiklan 1 kohdassa ja 74 b artiklan 1 kohdassa tarkoitetussa määräajassa.

               4.Jos hakijoita on useita, hakemuksessa voidaan nimetä yksi hakija tai edustaja yhteiseksi edustajaksi.

               3 artikla
                  Tavaramerkin kuvaus

               1.Tavaramerkki voidaan esittää missä tahansa asianmukaisessa muodossa yleisesti saatavilla olevaa teknologiaa käyttäen, kunhan se voidaan esittää rekisterissä tavalla, joka on selkeä, täsmällinen, itsenäinen, helposti saatavilla oleva, ymmärrettävä, kestävä ja objektiivinen siten, että toimivaltaiset viranomaiset ja yleisö voivat määrittää selvästi ja täsmällisesti sen haltijan saaman suojan kohteen.

               2.Tavaramerkin kuvaus määrittää rekisteröinnin suojan kohteen. Jos kuvaukseen on liitetty merkin selitys 3 kohdan d alakohdan, e alakohdan, f alakohdan ii luetelmakohdan tai h alakohdan taikka 4 kohdan nojalla, tällaisen selityksen on oltava yhdenmukainen kuvauksen kanssa eikä se saa laajentaa kuvauksen alaa.

               3.Jos hakemus koskee jotain a–j alakohdassa lueteltua tavaramerkkityyppiä, hakemuksessa on oltava siitä maininta. Rajoittamatta 1 tai 2 kohdan soveltamista tavaramerkin tyypin ja sen kuvauksen on oltava yhdenmukaiset toistensa kanssa seuraavasti:

               a)jos tavaramerkki koostuu yksinomaan sanoista tai kirjaimista, numeroista, muista tavanomaisista typografisista kirjasimista tai niiden yhdistelmästä (sanamerkki), tavaramerkki on esitettävä toimittamalla merkki käyttäen tavanomaista kirjoitustapaa ja asettelua ilman graafisia ominaisuuksia tai värejä;

               b)jos tavaramerkissä käytetään muita kuin tavanomaisia kirjasimia, tyylittelyä tai erityisasettelua, graafista muotoa tai väriä (kuviomerkki), mukaan lukien merkit, jotka muodostuvat yksinomaan kuviollisista elementeistä tai joissa on yhdistetty sanallisia ja kuviollisia elementtejä, tavaramerkki on esitettävä toimittamalla merkin kuvaus, josta käyvät ilmi sen kaikki elementit ja tarvittaessa värit;

               c)jos tavaramerkki koostuu kolmiulotteisesta muodosta tai kattaa sellaisen, mukaan lukien säiliöt, pakkaukset, itse tuote tai niiden ulkonäkö (ulkoasumerkki), tavaramerkki on esitettävä toimittamalla joko muodon graafinen kuvaus, myös tietokoneella tehty kuva, tai valokuva. Graafinen esitys tai valokuva voi sisältää erilaisia näkymiä. Jos kuvausta ei toimiteta sähköisesti, se voi sisältää enintään kuusi erilaista näkymää;

               d)jos tavaramerkki koostuu erityisestä tavasta, jolla tavaramerkki on sijoitettu tai kiinnitetty tuotteeseen (sijaintimerkki), tavaramerkki on esitettävä toimittamalla kuvaus, josta käy asianmukaisesti ilmi merkin sijainti ja sen koko tai suhde asianomaisiin tavaroihin nähden. Osat, jotka eivät ole rekisteröinnin suojan kohteena, on erotettava visuaalisesti mieluiten katko- tai pisteviivoin. Kuvaukseen voidaan liittää merkin selitys siitä, miten tavaramerkki on kiinnitetty tavaroihin;

               e)jos tavaramerkki koostuu yksinomaan joukosta elementtejä, jotka toistuvat säännöllisesti (kuviosarjamerkki), tavaramerkki on esitettävä toimittamalla kuvaus, jossa näkyy kuvion toistuminen. Kuvaukseen voidaan liittää merkin selitys siitä, miten sen elementit toistuvat säännöllisesti;

               f)jos kyseessä on värimerkki:

               i) jos tavaramerkki koostuu yksinomaan yhdestä väristä ilman ääriviivoja, tavaramerkki on esitettävä toimittamalla värin kuvaus, ja värit on ilmaistava viittaamalla yleisesti tunnustettuun värikoodiin.

               ii) jos tavaramerkki koostuu yksinomaan värien yhdistelmästä ilman ääriviivoja, tavaramerkki on esitettävä toimittamalla kuvaus, josta käy ilmi väriyhdistelmän systemaattinen sommitelma yhtenäisellä ja ennalta määrätyllä tavalla, ja värit on ilmaistava viittaamalla yleisesti tunnustettuun värikoodiin. Mukaan voidaan liittää myös merkin selitys, josta käy ilmi värien systemaattinen sommitelma;

               g)jos tavaramerkki koostuu yksinomaan äänestä tai äänien yhdistelmästä (äänimerkki), tavaramerkki on kuvattava toimittamalla äänen toistava äänitiedosto tai äänen täsmällinen kuvaus nuottimerkein;

               h)jos tavaramerkki koostuu liikkeestä tai merkin elementtien sijainnin muutoksesta tai kattaa sellaisen (liikkuva merkki), tavaramerkki on kuvattava toimittamalla videotiedosto tai yksittäisten kuvien sarja, josta käy ilmi liike tai sijainnin muutos. Jos käytetään yksittäisiä kuvia, ne voidaan numeroida tai niiden mukana voi olla kuvasarjan selittävä merkin selitys;

               i)jos tavaramerkki koostuu kuvan ja äänen yhdistelmästä tai kattaa sellaisen (multimediamerkki), tavaramerkki on kuvattava toimittamalla kuvan ja äänen yhdistelmän sisältävä audiovisuaalinen tiedosto;

               j)jos tavaramerkki koostuu elementeistä, joilla on holografisia ominaisuuksia (hologrammimerkki) tavaramerkki on kuvattava toimittamalla videotiedosto, graafinen esitys tai valokuva, joka sisältää näkymät, jotka ovat tarpeen holografisen efektin yksilöimiseksi kokonaisuudessaan riittävällä tavalla.

               4.Jos tavaramerkki ei kuulu mihinkään 3 kohdassa luetelluista tyypeistä, sen kuvauksen on oltava 1 kohdassa vahvistettujen säännösten mukainen ja siihen voidaan liittää merkin selitys.

               5.Jos kuvaus toimitetaan sähköisesti, viraston pääjohtaja päättää sähköisen tiedoston muodosta ja koosta sekä muista asiaankuuluvista teknisistä määritelmistä.

               6.Jos kuvausta ei toimiteta sähköisesti, tavaramerkki on kuvattava hakemustekstistä erillisellä yksittäisellä arkilla. Merkin kuvaamiseen käytettävän yksittäisen arkin on sisällettävä kaikki merkitykselliset näkymät tai kuvat, ja se saa olla enintään DIN A4 -kokoa (korkeus 29,7 cm, leveys 21 cm). Ympärille on jätettävä vähintään 2,5 senttimetrin levyinen marginaali.

               7.Jos merkin oikea suunta ei ole ilmeinen, se on ilmoitettava lisäämällä jokaiseen kuvaukseen sana ”TOP” (”ylöspäin”).

               8.Merkin kuvauksen on oltava laadultaan sellainen, että se voidaan

               a)pienentää vähintään 8 senttimetrin levyiseksi ja 8 senttimetrin korkuiseksi; tai

               b)suurentaa enintään 8 senttimetrin levyiseksi ja 8 senttimetrin korkuiseksi,

               9.Näytteen tai mallin jättämistä ei katsota tavaramerkin asianmukaiseksi kuvaukseksi.

               4 artikla
                  Etuoikeuden vaatiminen

               1.Hakijan, joka hakemuksessaan vetoaa yhteen tai useampaan aikaisempaan hakemukseen perustuvaan etuoikeuteen asetuksen (EY) N:o 40/94 30 artiklan nojalla, on ilmoitettava aikaisemman hakemuksen hakemusnumero ja toimitettava jäljennös hakemuksesta kolmen kuukauden kuluessa hakemuksen jättöpäivästä. Jäljennöksestä on käytävä ilmi aikaisemman hakemuksen jättöpäivä.

               2.Jos aikaisemman hakemuksen, jonka perusteella vaaditaan etuoikeutta, kieli ei ole yksi viraston kielistä, hakijan on viraston pyynnöstä ja viraston asettaman määräajan kuluessa toimitettava virastolle aikaisemman hakemuksen käännös viraston kielelle, jota hakemuksessa käytetään ensimmäisenä tai toisena kielenä.

               3.Jos etuoikeusvaatimus perustuu yhteen tai useampaan aikaisempaan rekisteröintiin, 1 ja 2 kohtaa sovelletaan soveltuvin osin.

               5 artikla
                  Näyttelyä koskeva etuoikeus

               Hakijan, joka hakemuksessaan vaatii näyttelyä koskevaa etuoikeutta asetuksen (EY) N:o 207/2009 33 artiklan 1 kohdan nojalla, on toimitettava kolmen kuukauden kuluessa hakemuksen jättämispäivästä teollisoikeuksia näyttelyssä valvovan viranomaisen näyttelyssä antama todistus. Todistuksessa on vakuutettava, että tavaramerkkiä käytettiin hakemuksen kattamille tavaroille tai palveluille. Siinä on myös mainittava näyttelyn avajaispäivä sekä ensimmäinen julkinen käyttöpäivä, jos se on eri kuin näyttelyn avajaispäivä. Todistukseen on liitettävä viranomaisen vahvistama selvitys merkin tosiasiallisesta käytöstä.

               6 artikla
                  Kansalliseen tavaramerkkiin perustuvan aiemmuuden vaatiminen ennen EU-tavaramerkin rekisteröintiä

               Hakijan, joka vetoaa asetuksen (EY) N:o 207/2009 34 artiklan 1 kohdassa tarkoitettuun aikaisemmin rekisteröidyn tavaramerkin aiemmuuteen asetuksen (EY) N:o 207/2009 34 artiklan 1 a kohdan nojalla, on toimitettava jäljennös asianomaisesta rekisteröinnistä kolmen kuukauden kuluessa siitä, kun virasto on vastaanottanut aiemmuusvaatimuksen.

               7 artikla
                  Hakemuksen julkaisemisessa annettavat tiedot

               Hakemuksen julkaisemisessa on ilmoitettava

               a)hakijan nimi ja osoite;

               b)tarvittaessa hakijan nimeämän edustajan nimi ja toimipaikka, jos edustaja on muu kuin asetuksen (EY) N:o 207/2009 92 artiklan 3 kohdan ensimmäisen lauseen mukainen edustaja. Jos useammalla kuin yhdellä edustajalla on sama toimipaikka, ainoastaan ensimmäisenä mainitun edustajan nimi ja toimipaikka julkaistaan ja sen jälkeen lisätään ilmaisu ”ja muut”. Jos edustajia on kaksi tai useampia ja niillä on eri toimipaikat, yhteysosoitteena julkaistaan ainoastaan tämän asetuksen 2 artiklan 1 kohdan e alakohdan mukaisesti määritettävä osoite. Jos on nimetty edustajien ryhmittymä delegoidun asetuksen (EU) …/… 74 artiklan 8 kohdan mukaisesti, julkaistaan ainoastaan ryhmittymän nimi ja toimipaikka;

               c)merkin kuvaus ja tarvittaessa 3 artiklassa tarkoitetut elementit ja merkin selitykset. Jos kuvaus on toimitettu sähköisen tiedoston muodossa, se on asetettava saataville toimittamalla linkki kyseiseen tiedostoon;

               d)luettelo tavaroista tai palveluista ryhmiteltynä Nizzan luokituksen luokkien mukaiseen järjestykseen siten, että ennen kutakin ryhmää ilmoitetaan sen luokituksen mukaisen luokan numero, johon kyseinen tavara- tai palveluryhmä kuuluu;

               e)hakemispäivä ja hakemusnumero;

               f)tarvittaessa tiedot hakijan asetuksen (EY) N:o 207/2009 30 artiklan nojalla esittämästä etuoikeusvaatimuksesta;

               g)tarvittaessa tiedot hakijan asetuksen (EY) N:o 207/2009 33 artiklan nojalla esittämästä näyttelyä koskevasta etuoikeusvaatimuksesta;

               h)tarvittaessa tiedot hakijan asetuksen (EY) N:o 207/2009 34 artiklan nojalla esittämästä aiemmuuden vaatimuksesta;

               i)tarvittaessa asetuksen (EY) N:o 207/2009 7 artiklan 3 kohdan nojalla annettu lausuma siitä, että tavaramerkki on käytön kautta tullut erottamiskykyiseksi niille tavaroille tai palveluille, joille rekisteröintiä haetaan;

               j)tarvittaessa lausuma siitä, että hakemus koskee EU-yhteisömerkkiä tai EU-tarkastusmerkkiä;

               k)kieli, jolla hakemus on laadittu, ja toinen kieli, jonka hakija on ilmoittanut asetuksen (EY) N:o 207/2009 119 artiklan 3 kohdan nojalla;

               l)tarvittaessa lausuma siitä, että hakemus on seurausta asetuksen (EY) N:o 207/2009 161 artiklan 2 kohdan mukaisesta unionin nimeävän kansainvälisen rekisteröinnin muuttamisesta, sekä Madridin pöytäkirjan 3 artiklan 4 kohdan nojalla tehdyn kansainvälisen rekisteröinnin päivämäärä tai Madridin pöytäkirjan 3 ter artiklan 2 kohdan nojalla kansainvälisen rekisteröinnin jälkeen tehdyn unioniin kohdistuneen alueellisen laajentamisen kirjaamispäivä kansainväliseen rekisteriin sekä tarvittaessa kansainvälisen rekisteröinnin etuoikeuspäivä.

               8 artikla
                  Hakemuksen jakaminen

               1.Asetuksen (EY) N:o 207/2009 44 artiklan mukaisen, hakemuksen jakamista koskevan ilmoituksen on sisällettävä

               a)hakemuksen hakemusnumero;

               b)hakijan nimi ja osoite tämän asetuksen 2 artiklan 1 kohdan b alakohdan mukaisesti;

               c)luettelo tavaroista tai palveluista, jotka ovat jaetun hakemuksen kohteena, tai jos tarkoituksena on tehdä useampi kuin yksi jaettu hakemus, luettelo tavaroista tai palveluista kunkin jaetun hakemuksen osalta;

               d)luettelo tavaroista tai palveluista, jotka jäävät alkuperäiseen hakemukseen.

               2.Virasto luo kutakin jaettua hakemusta varten erillisen tiedoston, joka sisältää täydellisen jäljennöksen alkuperäisestä hakemuksesta, mukaan luettuina jakamista koskeva ilmoitus ja asiaan liittyvä kirjeenvaihto. Virasto antaa kullekin jaetulle hakemukselle uuden hakemusnumeron.

               3.Kunkin jaetun hakemuksen julkaisemisessa on ilmoitettava 7 artiklassa säädetyt maininnat ja tiedot.

               III osasto
                  Rekisteröintimenettely

               9 artikla
                  Rekisteröintitodistus

               Asetuksen (EY) N:o 207/2009 45 artiklan 2 kohdan mukaisesti myönnetyn rekisteröintitodistuksen on sisällettävä asetuksen (EY) N:o 207/2009 87 artiklan 2 kohdassa luetellut rekisterimerkinnät sekä lausuma siitä, että kyseiset merkinnät on kirjattu rekisteriin. Jos tavaramerkin kuvaus on toimitettu sähköisen tiedoston muodossa, se on asetettava saataville toimittamalla linkki kyseiseen tiedostoon, Todistusta on tarvittaessa täydennettävä otteella, josta käyvät ilmi kaikki rekisteriin kirjattavat merkinnät asetuksen (EY) N:o 207/2009 87 artiklan 3 kohdan mukaisesti, sekä lausuma siitä, että kyseiset merkinnät on kirjattu rekisteriin.

               10 artikla
                  Rekisteröinnin muuttamista koskevan pyynnön sisältö

               Asetuksen (EY) N:o 207/2009 48 artiklan 2 kohdan mukaisessa rekisteröinnin muuttamista koskevassa pyynnössä on ilmoitettava

               a)EU-tavaramerkin rekisterinumero;

               b)EU-tavaramerkin haltijan nimi ja osoite tämän asetuksen 2 artiklan 1 kohdan b alakohdan mukaisesti;

               c)tieto siitä, mitä EU-tavaramerkin kuvauksen kohtaa on tarkoitus muuttaa ja kyseinen kohta sellaisena kuin se on muutettuna, asetuksen (EY) N:o 207/2009 48 artiklan 3 kohdan mukaisesti;

               d)muutetun EU-tavaramerkin kuvaus tämän asetuksen 3 artiklan mukaisesti.

               11 artikla
                  Rekisteröinnin jakamista koskeva ilmoitus

               1.Asetuksen (EY) N:o 207/2009 49 artiklan 1 kohdan mukaisen, hakemuksen jakamista koskevan ilmoituksen on sisällettävä

               a)EU-tavaramerkin rekisterinumero;

               b)EU-tavaramerkin haltijan nimi ja osoite tämän asetuksen 2 artiklan 1 kohdan b alakohdan mukaisesti;

               c)luettelo tavaroista tai palveluista, jotka muodostavat jaetun rekisteröinnin, tai kun tarkoituksena on tehdä useampi kuin yksi jaettu rekisteröinti, luettelo tavaroista tai palveluista kunkin jaetun rekisteröinnin osalta;

               d)luettelo tavaroista tai palveluista, jotka jäävät alkuperäiseen rekisteröintiin.

               2.Virasto luo jaettua rekisteröintiä varten erillisen tiedoston, joka sisältää täydellisen jäljennöksen alkuperäistä rekisteröintiä koskevasta tiedostosta, mukaan luettuina jakamista koskeva ilmoitus ja siihen liittyvä kirjeenvaihto. Virasto antaa jaetulle rekisteröinnille uuden rekisterinumeron.

               12 artikla
                  EU-tavaramerkin haltijan tai hakijan nimen tai osoitteen muutosta koskevan pyynnön sisältö

               Asetuksen (EY) N:o 207/2009 48 a artiklan 1 kohdan mukaisen, rekisteröidyn EU-tavaramerkin haltijan nimen tai osoitteen muutosta koskevan pyynnön on sisällettävä

               a)EU-tavaramerkin rekisterinumero;

               b)EU-tavaramerkin haltijan nimi ja osoite siten kuin ne on kirjattu rekisteriin, ellei virasto ole jo antanut haltijalle tunnistenumeroa, jolloin riittää, että hakija ilmoittaa kyseisen numeron ja haltijan nimen;

               c)EU-tavaramerkin haltijan uusi nimi tai osoite tämän asetuksen 2 artiklan 1 kohdan b alakohdan mukaisesti.

               EU-tavaramerkin hakijan nimen tai osoitteen muutosta koskevaan pyyntöön sovelletaan soveltuvin osin ensimmäisen kohdan b ja c alakohtaa. Tällaisessa pyynnössä on mainittava myös hakemusnumero.

               IV osasto
                  Luovutus

               13 artikla
                  Hakemus luovutuksen rekisteröimiseksi

               1.Asetuksen (EY) N:o 207/2009 17 artiklan 5 a kohdan nojalla hakemuksen luovutuksen rekisteröimiseksi on sisällettävä

               a)EU-tavaramerkin rekisterinumero;

               b)uuden haltijan tiedot tämän asetuksen 2 artiklan 1 kohdan b alakohdan mukaisesti;

               c)jos luovutus ei koske kaikkia tavaroita tai palveluja, tiedot niistä tavaroista tai palveluista, joita luovutus koskee;

               d)luovutuksen osoittava näyttö asetuksen (EY) N:o 207/2009 17 artiklan 2 ja 3 kohdan mukaisesti;

               e)tarvittaessa uuden haltijan edustajan nimi ja toimipaikka tämän asetuksen 2 artiklan 1 kohdan e alakohdan mukaisesti.

               2.EU-tavaramerkkihakemuksen luovutuksen kirjaamista koskevaan hakemukseen sovelletaan soveltuvin osin 1 kohdan b–e alakohtaa.

               3.Sovellettaessa 1 kohdan d alakohtaa mikä tahansa seuraavista katsotaan riittäväksi näytöksi luovutuksesta:

               a)rekisteröidyn haltijan tai rekisteröidyn haltijan edustajan sekä luovutuksensaajan tai luovutuksensaajan edustajan allekirjoitus luovutuksen rekisteröintiä koskevassa hakemuksessa;

               b)jos hakemuksen jättää rekisteröity haltija tai rekisteröidyn haltijan edustaja, luovutuksensaajan tai luovutuksensaajan edustajan allekirjoittama ilmoitus suostumuksesta luovutuksen rekisteröimiseen;

               c)jos hakemuksen luovutuksen rekisteröimiseksi jättää luovutuksensaaja, rekisteröidyn haltijan tai rekisteröidyn haltijan edustajan allekirjoittama ilmoitus suostumuksesta luovutuksensaajan rekisteröimiseen;

               d)rekisteröidyn haltijan tai rekisteröidyn haltijan edustajan sekä luovutuksensaajan tai luovutuksensaajan edustajan allekirjoitus täytetyssä delegoidun asetuksen (EU) .../... 65 artiklan 1 kohdan e alakohdan mukaisessa luovutuslomakkeessa tai -asiakirjassa.

               14 artikla
                  Osittaista luovutusta koskevien hakemusten käsittely

               1.Jos hakemus luovutuksen rekisteröimiseksi koskee ainoastaan osaa niistä tavaroista tai palveluista, joita varten tavaramerkki on rekisteröity, hakijan on jaettava alkuperäisen rekisteröinnin piiriin kuuluvat tavarat tai palvelut kantarekisteröinnin ja osittaista luovutusta koskevan hakemuksen välillä siten, että kantarekisteröinnissä ja uudessa rekisteröinnissä olevat tavarat tai palvelut eivät ole päällekkäisiä.

               2.Virasto laatii uudelle rekisteröinnille erillisen tiedoston, joihin kuuluu täydellinen jäljennös alkuperäisen rekisteröinnin tiedostosta, mukaan luettuina osittaisen luovutuksen rekisteröinnistä tehty hakemus ja siihen liittyvä kirjeenvaihto. Virasto antaa uudelle rekisteröinnille uuden rekisterinumeron.

               3.EU-tavaramerkkihakemuksen luovutuksen kirjaamista koskevaan hakemukseen sovelletaan soveltuvin osin 1 ja 2 kohtaa. Virasto antaa uudelle EU-tavaramerkkihakemukselle uuden hakemusnumeron.

               V osasto
                  Luopuminen

               15 artikla
                  Luopuminen

               1.Asetuksen (EY) N:o 207/2009 50 artiklan 2 kohdan mukaisen luopumisilmoituksen on sisällettävä

               a)EU-tavaramerkin rekisterinumero;

               b)haltijan nimi ja osoite tämän asetuksen 2 artiklan 1 kohdan b alakohdan mukaisesti;

               c)tavarat tai palvelut, joita varten tavaramerkin rekisteröinti pysyy voimassa, jos luopuminen koskee ainoastaan osaa niistä tavaroista tai palveluista, joita varten tavaramerkki on rekisteröity.

               2.Jos kolmannen osapuolen oikeus EU-tavaramerkkiin on merkitty rekisteriin, todisteeksi siitä, että tämä suostuu luopumiseen, riittää, että oikeuden haltija tai oikeuden haltijan edustaja allekirjoittaa ilmoituksen suostumuksesta luopumiseen.

               VI osasto
                  EU-yhteisö- ja tarkastusmerkit

               16 artikla
                  EU-yhteisömerkkien käyttömääräysten sisältö

               Asetuksen (EY) N:o 207/2009 67 artiklan 1 kohdassa tarkoitetuissa EU-yhteisömerkin käyttömääräyksissä on täsmennettävä

               a)hakijan nimi;

               b)yhteenliittymän tarkoitus tai tarkoitus, jota varten julkisoikeudellinen oikeushenkilö on perustettu;

               c)elimet, joilla on oikeus edustaa yhteenliittymää tai julkisoikeudellista oikeushenkilöä;

               d)yhteenliittymän tapauksessa jäsenyyden edellytykset;

               e)EU-yhteisömerkin kuvaus;

               f)henkilöt, joilla on lupa käyttää EU-yhteisömerkkiä;

               g)tarvittaessa EU-yhteisömerkin käyttöä koskevat ehdot, mukaan lukien seuraamukset;

               h)EU-yhteisömerkin kattamat tavarat tai palvelut, mukaan lukien tarvittaessa asetuksen (EY) N:o 207/2009 7 artiklan 1 kohdan j, k tai l alakohdan soveltamisen seurauksena käyttöönotetut rajoitukset;

               i)tarvittaessa asetuksen (EY) N:o 207/2009 67 artiklan 2 kohdan toisessa lauseessa tarkoitettu lupa.

               17 artikla
                  EU-tarkastusmerkkien käyttömääräysten sisältö

               Asetuksen (EY) N:o 207/2009 74 b artiklassa tarkoitetuissa EU-tarkastusmerkin käyttöä koskevissa määräyksissä on täsmennettävä

               a)hakijan nimi;

               b)ilmoitus siitä, että hakija täyttää asetuksen (EY) N:o 207/2009 74 a artiklan 2 kohdassa vahvistetut vaatimukset;

               c)EU-tarkastusmerkin kuvaus;

               d)EU-tarkastusmerkin kattamat tavarat tai palvelut;

               e)niiden tavaroiden tai palvelujen ominaisuudet, jotka varmennetaan EU-tarkastusmerkillä, kuten materiaalit, tavaroiden valmistustapa tai palvelujen suoritustapa, laatu ja tarkkuus;

               f)EU-tarkastusmerkin käyttöä koskevat ehdot, mukaan lukien seuraamukset;

               g)henkilöt, joilla on lupa käyttää EU-tarkastusmerkkiä;

               h)kuinka varmentavan elimen on tarkoitus testata kyseisiä ominaisuuksia ja valvoa EU-tarkastusmerkin käyttöä.

               VII osasto
                  Kulut

               18 artikla
                  Kulujen enimmäismäärä

               1.Hävinnyt osapuoli vastaa asetuksen (EY) N:o 207/2009 85 artiklan 1a kohdan ensimmäisessä alakohdassa tarkoitetuista kuluista seuraavien enimmäismäärien perusteella:

               a)jos voittaneella osapuolella ei ole edustajaa, kyseisen osapuolen yhden henkilön matka- ja oleskelukulut edestakaisesta matkasta asuin- tai toimipaikan ja delegoidun asetuksen (EU) .../... 49 artiklan mukaisen suullisen menettelyn pitopaikan välillä seuraavasti:

               i) ensimmäisen luokan junalipun hinta, mukaan lukien tavanomaiset matkan lisämaksut, jos matkan pituus rautateitse on enintään 800 kilometriä, tai turistiluokan lentolipun hinta, jos etäisyys rautateitse on yli 800 km tai jos matkareittiin sisältyy merimatka;

               ii) oleskelukulut lasketaan neuvoston asetuksessa (ETY, Euratom, EHTY) N:o 259/68
                  7
                vahvistettujen unionin virkamiehiin sovellettavien henkilöstösääntöjen ja unionin muuta henkilöstöä koskevien palvelussuhteen ehtojen liitteessä VII olevan 13 artiklan mukaisesti;

               b)edustajien matkakulut asetuksen (EY) N:o 207/2009 93 artiklan 1 kohdan nojalla tämän kohdan a alakohdan i luetelmakohdassa vahvistettuina määrinä;

               c)voittaneelle osapuolelle asetuksen (EY) N:o 207/2009 93 artiklan 1 kohdassa tarkoitetusta edustuksesta aiheutuneet kulut seuraavasti:

               i) väitemenettelystä: 300 euroa;

               ii) EU-tavaramerkin menettämistä tai mitättömyyttä koskevasta menettelystä; 450 euroa;

               iii) valitusmenettelystä: 550 euroa;

               iv) jos on pidetty suullinen menettely, johon osapuolet on kutsuttu delegoidun asetuksen (EU).../... 49 artiklan nojalla, edellä i, ii tai iii luetelmakohdassa tarkoitettu määrä lisättynä 400 eurolla.

               2.Jos EU-tavaramerkkihakemusta tai rekisteröintiä kohden on useita hakijoita tai haltijoita taikka jos väitteentekijöitä tai menettämistä tai mitättömyyttä hakevia tahoja, jotka ovat jättäneet väitteen tai menettämis- tai mitättömyyshakemuksen yhdessä, on useita, hävinnyt osapuoli vastaa 1 kohdan a alakohdassa tarkoitetuista kuluista ainoastaan yhden tällaisen henkilön osalta.

               3.Jos useampi kuin yksi asetuksen (EY) N:o 207/2009 93 artiklan 1 kohdassa tarkoitettu edustaja on edustanut voittanutta osapuolta, hävinnyt osapuoli vastaa tämän artiklan 1 kohdan b ja c alakohdassa tarkoitetuista kuluista ainoastaan yhden tällaisen henkilön osalta.

               4.Hävinnyt osapuoli ei ole velvollinen vastaamaan voittaneen osapuolen muista viraston menettelyihin liittyvistä kuluista, menoista tai maksuista kuin 1, 2 ja 3 kohdassa mainituista.

               VIII osasto
                  Säännölliset julkaisut

               19 artikla
                  Säännölliset julkaisut

               1.Jos tiedot julkaistaan Euroopan unionin tavaramerkkilehdessä asetuksen (EY) N:o 207/2009, delegoidun asetuksen (EU) .../... tai tämän asetuksen mukaisesti, lehdessä ilmoitettua julkaisupäivää pidetään tietojen julkaisupäivänä.

               2.Jos tavaramerkin rekisteröintiä koskevat merkinnät eivät poikkea hakemuksesta julkaistuista tiedoista, merkinnät julkaistaan viittaamalla hakemuksen julkaisemisen yhteydessä annettuihin tietoihin.

               3.Virasto voi asettaa viraston virallisen lehden numerot julkisesti saataville sähköisessä muodossa.

               IX osasto
                  Hallinnollinen yhteistyö

               20 artikla
                  Tiedonvaihto viraston ja jäsenvaltioiden viranomaisten välillä

               1.Virasto ja jäsenvaltioiden teollisoikeuksien keskusvirastot, mukaan lukien Benelux-maiden teollis- ja tekijänoikeusvirasto, vaihtavat pyynnöstä keskenään tietoja EU-tavaramerkkejä tai kansallisia tavaramerkkejä koskevien hakemusten jättämisestä, näihin hakemuksiin liittyvistä menettelyistä sekä niiden seurauksena rekisteröidyistä tavaramerkeistä sanotun kuitenkaan rajoittamatta asetuksen (EY) N:o 207/2009 123 c artiklan soveltamista.

               2.Virasto ja jäsenvaltioiden tuomioistuimet tai muut toimivaltaiset viranomaiset vaihtavat tietoja asetuksen (EY) N:o 207/2009 soveltamiseksi suoraan tai jäsenvaltioiden teollisoikeuksien keskusvirastojen välityksellä.

               3.Tiedot lähettävä viranomainen vastaa 1 ja 2 kohdan mukaisesta tietojen vaihdosta aiheutuneista kuluista. Tällaisesta tietojenvaihdosta ei peritä maksuja.

               21 artikla
                  Asiakirjojen asettaminen tarkasteltavaksi

               1.EU-tavaramerkkihakemusten ja rekisteröityjen EU-tavaramerkkien asiakirjoista asetetaan jäsenvaltioiden tuomioistuinten tai viranomaisten tarkasteltavaksi alkuperäiskappale tai sen jäljennökset taikka teknisesti tallennetut tiedostot, jos asiakirjat on tallennettu tällä tavoin.

               2.Toimittaessaan haettuja tai rekisteröityjä EU-tavaramerkkejä koskevat asiakirjat tai niiden jäljennökset jäsenvaltioiden tuomioistuimille tai yleisen syyttäjän virastoille virasto ilmoittaa asetuksen (EY) N:o 207/2009 88 artiklan mukaisista, kyseisten asiakirjojen tarkasteltavaksi asettamista koskevista rajoituksista.

               3.Jäsenvaltioiden tuomioistuimet ja yleisen syyttäjän virastot voivat menettelyjensä aikana asettaa viraston toimittamia tiedostoja tai niiden jäljennöksiä kolmansien osapuolten tarkasteltavaksi. Tällaiseen tarkasteltavaksi asettamiseen sovelletaan asetuksen (EY) N:o 207/2009 88 artiklaa.

               X osasto
                  Muuntaminen

               22 artikla
                  Muuntamispyynnön sisältö

               Asetuksen (EY) N:o 207/2009 112 artiklan mukaisen hakemuksen EU-tavaramerkkihakemuksen tai rekisteröidyn EU-tavaramerkin muuntamiseksi kansalliseksi tavaramerkkihakemukseksi on sisällettävä

               a)muuntamista pyytävän hakijan nimi ja osoite tämän asetuksen 2 artiklan 1 kohdan b alakohdan mukaisesti;

               b)EU-tavaramerkkihakemuksen hakemusnumero tai EU-tavaramerkin rekisterinumero;

               c)tieto muuntamisen perusteesta asetuksen (EY) N:o 207/2009 112 artiklan 1 kohdan a tai b alakohdan mukaisesti;

               d)jäsenvaltio tai jäsenvaltiot, jota tai joita varten muuntamista pyydetään;

               e)jos muuntamispyyntö ei koske kaikkia niitä tavaroita tai palveluja, joita varten hakemus on jätetty tai EU-tavaramerkki rekisteröity, ne tavarat tai palvelut, joita varten muuntamista pyydetään ja, jos muuntamista pyydetään useampaa kuin yhtä jäsenvaltiota varten eikä tavaroiden tai palvelujen luettelo ole sama kaikissa jäsenvaltioissa, asianomaiset tavarat tai palvelut jäsenvaltioittain;

               f)jos muuntamista pyydetään asetuksen (EY) N:o 207/2009 112 artiklan 6 kohdan nojalla sillä perusteella, että EU-tavaramerkin vaikutus on lakannut EU-tavaramerkkejä käsittelevän tuomioistuimen päätöksen johdosta, päivämäärä, jona päätös tuli lainvoimaiseksi, sekä jäljennös päätöksestä, joka voidaan toimittaa samalla kielellä, jolla päätös on tehty.

               23 artikla
                  Muuntamispyynnön julkaisemisen sisältö

               Muuntamispyynnön asetuksen (EY) N:o 207/2009 113 artiklan 2 kohdan mukaisessa julkaisemisessa on ilmoitettava

               a)muuntamispyynnön kohteena olevan EU-tavaramerkin hakemus- tai rekisterinumero;

               b)viittaus pyynnön tai rekisteröinnin aikaisempaan julkaisemiseen Euroopan unionin tavaramerkkilehdessä;

               c)jäsenvaltio tai jäsenvaltiot, jota tai joita varten muuntamista pyydetään;

               d)jos muuntamispyyntö ei koske kaikkia niitä tavaroita tai palveluja, joita varten hakemus on jätetty tai EU-tavaramerkki rekisteröity, ne tavarat tai palvelut, joita varten muuntamista pyydetään;

               e)jos muuntamista pyydetään useampaa kuin yhtä jäsenvaltiota varten eikä tavaroiden tai palvelujen luettelo ole sama kaikissa jäsenvaltioissa, asianomaiset tavarat tai palvelut jäsenvaltioittain;

               f)muuntamispyynnön päivämäärä.

               XI osasto
                  Kielet

               24 artikla
                  Kirjallisissa menettelyissä käytettävien täydentävien asiakirjojen jättäminen

               Jollei tässä asetuksessa tai delegoidussa asetuksessa (EU) .../... toisin säädetä, viraston kirjallisissa menettelyissä käytettävät täydentävät asiakirjat saa jättää millä tahansa EU:n virallisella kielellä. Jos asiakirjojen kieli ei ole asetuksen (EY) N:o 207/2009 119 artiklan mukaisesti määritetty menettelyn kieli, virasto voi oma-aloitteisesti tai toisen osapuolen perustellusta pyynnöstä vaatia, että asiakirjoista toimitetaan käännös menettelyn kielelle viraston asettamassa määräajassa.

               25 artikla
                  Käännöksiä koskevat vaatimukset

               1.Jos asiakirjasta on toimitettava virastolle käännös, käännöksestä on käytävä ilmi asiakirja, jota se koskee, ja käännöksen on välitettävä edelleen alkuperäisen tekstin rakenne ja sisältö. Jos osapuoli on ilmoittanut, että ainoastaan osat asiakirjasta ovat merkityksellisiä, käännös voidaan rajoittaa kyseisiin osiin.

               2.Jollei asetuksessa (EY) N:o 207/2009, delegoidussa asetuksessa (EU) .../... tai tässä asetuksessa toisin säädetä, asiakirjaa, josta on toimitettava käännös, ei katsota virastossa vastaanotetuksi seuraavissa tapauksissa:

               a)virasto saa käännöksen alkuperäisen asiakirjan tai käännöksen jättämiselle asetetun määräajan umpeuduttua;

               b)tämän asetuksen 26 artiklassa tarkoitettua todistusta ei jätetä viraston asettamassa määräajassa.

               26 artikla
                  Käännösten laillinen pätevyys

               Jollei toisin todisteta tai osoiteta, virasto olettaa, että käännös vastaa asianomaista alkuperäistekstiä. Silloin, kun asiasta on epäilystä, virasto voi vaatia, että tietyssä määräajassa jätetään todistus, että käännös vastaa alkuperäistä tekstiä.

               XII osasto
                  Viraston tehtävät

               27 artikla
                  Yhden jäsenen kokoonpanossa tehtävät väite- tai mitättömyysosaston päätökset

               Asetuksen (EY) N:o 207/2009 132 artiklan 2 kohdan tai 134 artiklan 2 kohdan nojalla väite- tai mitättömyysosaston seuraavantyyppiset päätökset tehdään yhden jäsenen kokoonpanossa:

               a)kulujen jakamista koskevat päätökset;

               b)asetuksen (EY) N:o 207/2009 85 artiklan 6 kohdan ensimmäisen virkkeen nojalla korvattavien kulujen määrän vahvistamista koskevat päätökset;

               c)päätökset menettelyn lopettamisesta tai päätökset siitä, ettei ole tarpeen tehdä asiaratkaisua;

               d)päätökset väitteen hylkäämisestä ennen delegoidun asetuksen (EU) .../... 6 artiklan 1 kohdassa tarkoitetun määräajan päättymistä, koska väitteen tutkittavaksi ottamisen edellytykset puuttuvat;

               e)asian käsittelyn lykkäämistä koskevat päätökset;

               f)useiden väitteiden yhdistämistä tai erottamista koskevat päätökset delegoidun asetuksen (EU).../... 9 artiklan 1 kohdan nojalla.

               XIII osasto
                  Tavaramerkkien kansainvälisen rekisteröinnin menettelyt

               28 artikla
                  Kansainvälisen hakemuksen jättämisessä käytettävä lomake

               Virastosta saatavassa lomakkeessa, joka on tarkoitettu asetuksen (EY) N:o 207/2009 147 artiklan 1 kohdassa tarkoitetun kansainvälisen hakemuksen jättämiseen, on oltava kaikki Maailman henkisen omaisuuden järjestön kansainvälisen toimiston, jäljempänä ’kansainvälinen toimisto’, laatiman virallisen lomakkeen elementit. Hakijat voivat käyttää myös kansainvälisen toimiston laatimaa virallista lomaketta.

               29 artikla
                  Kansainväliselle toimistolle ilmoitettavat tosiseikat ja päätökset mitättömyydestä

               1.Viraston on ilmoitettava kansainväliselle toimistolle viiden vuoden kuluessa kansainvälisen rekisteröinnin päiväyksestä seuraavat tapaukset:

               a)EU-tavaramerkkihakemus, johon kansainvälinen rekisteröinti perustui, on peruutettu, katsotaan peruutetuksi tai on lopullisella päätöksellä hylätty kaikkien tai joidenkin kansainväliseen rekisteröintiin sisältyvien tavaroiden tai palvelujen osalta;

               b)EU-tavaramerkki, johon kansainvälinen rekisteröinti perustui, ei ole enää voimassa, koska siitä on luovuttu, sitä ei ole uudistettu, se on kumottu taikka se on julistettu mitättömäksi viraston lopullisella päätöksellä tai loukkauskanteeseen kohdistuvan vastakanteen perusteella EU-tavaramerkkejä käsittelevässä tuomioistuimessa kaikkien tai joidenkin kansainväliseen rekisteröintiin sisältyvien tavaroiden tai palvelujen osalta;

               c)EU-tavaramerkkihakemus tai EU-tavaramerkki, johon kansainvälinen rekisteröinti perustui, on jaettu kahdeksi hakemukseksi tai rekisteröinniksi.

               2.Edellä 1 kohdassa tarkoitetun ilmoituksen on sisällettävä

               a)kansainvälisen rekisteröinnin numero;

               b)kansainvälisen rekisteröinnin haltijan nimi;

               c)perushakemukseen tai -rekisteröintiin vaikuttavat tosiseikat ja päätökset sekä mainittujen tosiseikkojen ja päätösten voimaantulopäivä;

               d)edellä 1 kohdan a tai b alakohdassa tarkoitetussa tapauksessa kansainvälisen rekisteröinnin peruuttamista koskeva pyyntö;

               e)jos 1 kohdan a tai b alakohdassa tarkoitettu toimi vaikuttaa perushakemukseen tai -rekisteröintiin ainoastaan joidenkin tavaroiden tai palvelujen osalta, asianomaiset tavarat tai palvelut taikka ne tavarat tai palvelut, joihin toimi ei vaikuta;

               f)1 kohdan c alakohdassa tarkoitetussa tapauksessa jokaisen EU-tavaramerkkihakemuksen tai -rekisteröinnin numero.

               3.Viraston on ilmoitettava kansainväliselle toimistolle kansainvälisen rekisteröinnin päiväyksestä alkavan viiden vuoden määräajan lopussa seuraavat tapaukset:

               a)tutkijan päätöksestä hylätä EU-tavaramerkkihakemus, johon kansainvälinen rekisteröinti perustui, on valitettu asetuksen (EY) N:o 207/2009 37 artiklan nojalla;

               b)EU-tavaramerkkihakemusta, johon kansainvälinen rekisteröinti perustui, vastaan on vireillä väite;

               c)EU-tavaramerkkihakemusta, johon kansainvälinen rekisteröinti perustui, vastaan on vireillä menettämis- tai mitättömyysvaatimus;

               d)EU-tavaramerkkirekisteriin on tehty merkintä EU-tavaramerkin menettämis- tai mitättömyysvaatimusta koskevan vastakanteen nostamisesta EU-tavaramerkkejä käsittelevässä tuomioistuimessa sitä EU-tavaramerkkiä vastaan, johon kansainvälinen rekisteröinti perustui, mutta rekisteriin ei ole vielä tehty merkintää EU-tavaramerkkejä käsittelevän tuomioistuimen vastakannetta koskevasta päätöksestä.

               4.Kun 3 kohdassa tarkoitetut käsittelyt ovat johtaneet lopulliseen päätökseen tai rekisterimerkintään, virasto ilmoittaa asiasta kansainväliselle toimistolle 2 kohdan mukaisesti.

               5.Edellä 1 ja 3 kohtaa sovellettaessa EU-tavaramerkin, johon kansainvälinen rekisteröinti perustui, on sisällettävä EU-tavaramerkin rekisteröinti, joka seuraa EU-tavaramerkkihakemuksesta, johon kansainvälinen hakemus perustui.

               30 artikla
                  Kansainvälisen rekisteröinnin jälkeen tehtävä alueellista laajentamista koskeva pyyntö

               1.Asetuksen (EY) N:o 207/2009 149 artiklan 1 kohdan nojalla virastoon jätettyä alueellista laajentamista koskevan pyynnön on täytettävä seuraavat vaatimukset:

               a)se jätetään käyttämällä yhtä tämän asetuksen 31 artiklassa tarkoitetuista lomakkeista, ja se sisältää kaikki käytetyssä lomakkeessa vaaditut merkinnät ja tiedot;

               b)siinä ilmoitetaan sen kansainvälisen rekisteröinnin numero, johon se liittyy;

               c)tavaroiden tai palvelujen luettelo kuuluu kansainväliseen rekisteröintiin sisältyvän tavaroiden tai palvelujen luettelon piiriin;

               d)hakijalla on kansainvälisessä lomakkeessa esitettyjen merkintöjen perusteella oikeus tehdä nimeäminen kansainvälisen rekisteröinnin jälkeen viraston välityksellä Madridin pöytäkirjan 2 artiklan 1 kohdan ii alakohdan ja 3 ter artiklan 2 kohdan mukaisesti.

               2.Jos alueellista laajentamista koskeva pyyntö ei täytä kaikkia 1 kohdassa vahvistettuja vaatimuksia, virasto kehottaa hakijaa korjaamaan todetut puutteet viraston asettamassa määräajassa.

               31 artikla
                  Alueellista laajentamista koskevassa pyynnössä käytettävä lomake

               Virastosta saatavassa lomakkeessa, joka on tarkoitettu asetuksen (EY) N:o 207/2009 149 artiklan 1 kohdassa tarkoitetun alueellista laajentamista koskevan pyynnön jättämiseen kansainvälisen rekisteröinnin jälkeen, on oltava kaikki kansainvälisen toimiston antaman virallisen lomakkeen elementit. Hakijat voivat käyttää myös kansainvälisen toimiston laatimaa virallista lomaketta.

               32 artikla
                  Aiemmuuden vaatiminen virastossa

               1.Rajoittamatta asetuksen (EY) N:o 207/2009 34 artiklan 6 kohdan soveltamista asetuksen (EY) N:o 207/2009 153 a artiklan 1 kohdan nojalla esitetyn aiemmuusvaatimuksen on sisällettävä

               a)kansainvälisen rekisteröinnin rekisterinumero;

               b)kansainvälisen rekisteröinnin haltijan nimi ja osoite tämän asetuksen 2 artiklan 1 kohdan b alakohdan mukaisesti;

               c)jäsenvaltio tai jäsenvaltiot, joissa tai joita varten aikaisempi tavaramerkki on rekisteröity;

               d)asianomaisen rekisteröinnin numero ja hakemispäivä;

               e)ne tavarat tai palvelut, joita varten aikaisempi tavaramerkki on rekisteröity, ja ne, joiden osalta aiemmuutta vaaditaan;

               f)jäljennös asianomaisesta rekisteröintitodistuksesta.

               2.Jos kansainvälisen rekisteröinnin haltijalla on oltava edustus viraston menettelyssä asetuksen (EY) N:o 207/2009 92 artiklan 2 kohdan nojalla, aiemmuusvaatimuksen on sisällettävä mainitun asetuksen 93 artiklan 1 kohdassa tarkoitetun edustajan nimeäminen.

               3.Jos virasto on hyväksynyt aiemmuusvaatimuksen, se ilmoittaa asiasta kansainväliselle toimistolle mainiten seuraavat tiedot:

               a)asianomaisen kansainvälisen rekisteröinnin numero;

               b)jäsenvaltio tai jäsenvaltiot, joissa tai joita varten aikaisempi tavaramerkki on rekisteröity;

               c)asianomaisen rekisteröinnin numero;

               d)päivä, jona asianomaisen rekisteröinnin suoja-aika alkaa.

               33 artikla
                  Kansainväliselle toimistolle viran puolesta annettavat ilmoitukset ehdollisesta hylkäämisestä

               1.Kansainväliselle toimistolle asetuksen (EY) N:o 207/2009 154 artiklan 2 ja 5 kohdan nojalla viran puolesta annettavien ilmoitusten kansainvälisen rekisteröinnin suojan ehdollisesta hylkäämisestä kokonaan tai osittain on, sanotun kuitenkaan rajoittamatta mainitun asetuksen 154 artiklan 3 ja 4 kohdassa säädettyjä vaatimuksia, sisällettävä seuraavat tiedot:

               a)kansainvälisen rekisteröinnin numero;

               b)viittaus asetuksen (EY) N:o 207/2009 säännöksiin, jotka koskevat ehdollista hylkäämistä;

               c)maininta siitä, että suojan ehdollinen hylkääminen vahvistetaan viraston päätöksellä, jos kansainvälisen rekisteröinnin haltija ei selviä hylkäysperusteista toimittamalla huomautuksensa virastolle kahden kuukauden määräajassa siitä päivästä, jona virasto esittää ehdollisen hylkäämisen;

               d)jos ehdollinen hylkääminen koskee ainoastaan osaa tavaroista tai palveluista, maininta näistä tavaroista tai palveluista.

               2.Jokaisen kansainväliselle toimistolle viran puolesta annetun ehdollista hylkäämistä koskevan ilmoituksen osalta ja edellyttäen, että väiteaika on kulunut umpeen eikä ilmoitusta ehdollisesta hylkäämisestä väitteen perusteella ole annettu delegoidun asetuksen (EU).../...78 artiklan 1 kohdan nojalla, virasto ilmoittaa kansainväliselle toimistolle seuraavaa:

               a)jos ehdollinen hylkääminen on peruutettu viraston menettelyn tuloksena, sen seikan, että tavaramerkki on suojattu Euroopan unionissa;

               b)jos tavaramerkin suojan hylkäämispäätöksestä on tullut lopullinen, tarvittaessa asetuksen (EY) N:o 207/2009 58 artiklan mukaisen valituksen tai asetuksen (EY) N:o 207/2009 65 artiklan mukaisen kanteen nojalla, sen seikan, että tavaramerkin suoja on hylätty Euroopan unionissa;

               c)jos b alakohdan mukainen hylkääminen koskee ainoastaan osaa niistä tavaroista tai palveluista, ne tavarat tai palvelut, joita varten tavaramerkki on suojattu unionissa.

               34 artikla
                  Kansainvälisen rekisteröinnin vaikutusten mitättömyyden ilmoittaminen kansainväliselle toimistolle

               Asetuksen (EY) N:o 207/2009 158 artiklan 3 kohdassa tarkoitettu ilmoitus on päivättävä, ja sen on sisällettävä

               a)maininta siitä, että mitättömyys on viraston julistama, tai maininta EU-tavaramerkkejä käsittelevästä tuomioistuimesta, joka on julistanut mitättömyyden;

               b)maininta siitä, onko mitättömyys julistettu kansainvälisen rekisteröinnin haltijan oikeuksien menettämisenä, ilmoituksena tavaramerkin mitättömyydestä ehdottomin perustein vai ilmoituksena tavaramerkin mitättömyydestä suhteellisin perustein;

               c)lausuma siitä, että mitättömyydestä ei voi enää valittaa;

               d)kansainvälisen rekisteröinnin numero;

               e)kansainvälisen rekisteröinnin haltijan nimi;

               f)jos mitättömyys ei koske kaikkia tavaroita tai palveluja, ne tavarat tai palvelut, joiden osalta mitättömyys on julistettu tai ne, joiden osalta mitättömyyttä ei ole julistettu;

               g)päivä, jona mitättömyys on julistettu, ja maininta mitättömyyden voimaantulopäivästä.

               35 artikla
                  Pyyntö kansainvälisen rekisteröinnin muuntamisesta kansalliseksi tavaramerkkihakemukseksi tai jäsenvaltioiden nimeämiseksi

               1.Pyynnön, joka koskee unionin nimeävän kansainvälisen rekisteröinnin muuntamista kansalliseksi tavaramerkkihakemukseksi tai jäsenvaltioiden nimeämiseksi asetuksen (EY) N:o 207/2009 112 ja 159 artiklan nojalla, on, sanotun kuitenkaan rajoittamatta mainitun asetuksen 159 artiklan 4–7 kohdassa säädettyjä vaatimuksia, sisällettävä seuraavat tiedot:

               a)kansainvälisen rekisteröinnin rekisterinumero;

               b)kansainvälisen rekisteröinnin päivä tai päivä, jona unioni nimettiin kansainvälisen rekisteröinnin jälkeen Madridin pöytäkirjan 3 ter artiklan 2 kohdan nojalla, ja tarvittaessa tiedot kansainvälisen rekisteröinnin etuoikeutta koskevasta vaatimuksesta asetuksen (EY) N:o 207/2009 159 artiklan 2 kohdan nojalla sekä tiedot aiemmuutta koskevasta vaatimuksesta asetuksen (EY) N:o 207/2009 34, 35 tai 153 artiklan nojalla;

               c)asetuksen (EY) N:o 207/2009 113 artiklan 1 kohdassa ja tämän asetuksen 22 artiklan a, c, ja d alakohdassa tarkoitetut maininnat ja tiedot.

               2.Edellä 1 kohdassa tarkoitetun muuntamista koskevan pyynnön julkaisemisen on sisällettävä 23 artiklassa säädetyt tiedot.

               36 artikla
                  Unionin nimeävän kansainvälisen rekisteröinnin muuttaminen EU-tavaramerkkihakemukseksi,

               Asetuksen (EY) N:o 207/2009 161 artiklan 3 kohdan nojalla tehdyn muuttamista koskevan hakemuksen on sisällettävä tämän asetuksen 2 artiklassa tarkoitettujen mainintojen ja tietojen lisäksi seuraavaa:

               a)menetetyn kansainvälisen rekisteröinnin numero;

               b)päivä, jona kansainvälinen toimisto poisti kansainvälisen rekisteröinnin;

               c)tarvittaessa Madridin pöytäkirjan 3 artiklan 4 kohdan mukainen kansainvälisen rekisteröinnin päivä tai Madridin pöytäkirjan 3 ter artiklan 2 kohdan mukainen päivä, jona alueellinen laajentaminen kirjattiin kansainvälisen rekisteröinnin jälkeen;

               d)tarvittaessa kansainvälisessä hakemuksessa vaadittu etuoikeuspäivä, joka on kirjattu kansainvälisen toimiston pitämään kansainväliseen rekisteriin.

               XIV osasto
                  Loppusäännökset

               37 artikla
                  Siirtymätoimenpiteet

               Sen estämättä, mitä delegoidun asetuksen (EU) .../... 80 artiklassa säädetään, asetuksen (EY) N:o 2868/95 säännöksiä sovelletaan  meneillään oleviin menettelyihin edelleen siihen saakka, että menettelyt on saatu päätökseen, jollei tätä asetusta sovelleta sen 38 artiklan mukaisesti.

               38 artikla
                  Voimaantulo ja soveltaminen

               1.Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               2.Sitä sovelletaan 1 päivästä lokakuuta 2017 seuraavin poikkeuksin:

               a)II osastoa ei sovelleta ennen edellä mainittua päivämäärää jätettyihin EU-tavaramerkkihakemuksiin eikä kansainvälisiin rekisteröinteihin, joiden osalta unionin nimeäminen tehtiin ennen kyseistä päivämäärää;

               b)9 artiklaa ei sovelleta ennen edellä mainittua päivämäärää rekisteröityihin EU-tavaramerkkihakemuksiin;

               c)10 artiklaa ei sovelleta ennen edellä mainittua päivämäärää jätettyihin muuttamista koskeviin pyyntöihin;

               d)11 artiklaa ei sovelleta ennen edellä mainittua päivämäärää jätettyihin jakamista koskeviin ilmoituksiin;

               e)12 artiklaa ei sovelleta ennen edellä mainittua päivämäärää jätettyihin nimen tai osoitteen muutosta koskeviin pyyntöihin;

               f)IV osastoa ei sovelleta ennen edellä mainittua päivämäärää jätettyihin luovutuksen rekisteröintiä koskeviin hakemuksiin;

               g)V osastoa ei sovelleta ennen edellä mainittua päivämäärää jätettyihin luopumista koskeviin ilmoituksiin;

               h)VI osastoa ei sovelleta ennen edellä mainittua päivämäärää jätettyihin EU-yhteisömerkkiä tai EU-tarkastusmerkkiä koskeviin hakemuksiin eikä kansainvälisiin rekisteröinteihin, joiden osalta unionin nimeäminen tehtiin ennen kyseistä päivämäärää;

               i)VII osastoa ei sovelleta ennen edellä mainittua päivämäärää aloitetuissa menettelyssä aiheutuneisiin kustannuksiin;

               j)VIII osastoa ei sovelleta ennen edellä mainittua päivämäärää tehtyihin julkaisemisiin;

               k)IX osastoa ei sovelleta ennen edellä mainittua päivämäärää jätettyihin tietoja tai nähtäville asettamista koskeviin pyyntöihin;

               l)X osastoa ei sovelleta ennen edellä mainittua päivämäärää jätettyihin muuntamista koskeviin pyyntöihin;

               m)XI osastoa ei sovelleta ennen edellä mainittua päivämäärää jätettyihin täydentäviin asiakirjoihin tai käännöksiin;

               n)XII osastoa ei sovelleta ennen edellä mainittua päivämäärää tehtyihin päätöksiin;

               o)XIII osastoa ei sovelleta ennen edellä mainittua päivämäärää tapauksen mukaan jätettyihin tai tehtyihin kansainvälisiin hakemuksiin, ilmoituksiin tosiseikoista ja päätöksistä kansainvälisen rekisteröinnin perusteena olevan EU-tavaramerkkihakemuksen tai rekisteröinnin mitättömyydestä, pyyntöihin alueellisesta laajentamisesta, aiemmuuden vaatimiseen, viran puolesta annettaviin ilmoituksiin ehdollisesta hylkäämisestä, ilmoituksiin kansainvälisen rekisteröinnin vaikutusten mitättömyydestä, pyyntöihin kansainvälisen rekisteröinnin muuntamiseksi kansalliseksi tavaramerkkihakemukseksi eikä unionin nimeävän kansainvälisen rekisteröinnin muuttamiseen EU-tavaramerkkihakemukseksi.

               3.Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 18.5.2017.

                     Komission puolesta

                     Puheenjohtaja
                     Jean-Claude JUNCKER

                     (1)
                  EUVL L 78, 24.3.2009, s. 1.

                     (2)
                  Neuvoston asetus (EY) N:o 40/94, annettu 20 päivänä joulukuuta 1993, yhteisön tavaramerkistä (EYVL L 11, 14.1.1994, s. 1).

                     (3)
                  Euroopan parlamentin ja neuvoston asetus (EU) 2015/2424, annettu 16 päivänä joulukuuta 2015, yhteisön tavaramerkistä annetun neuvoston asetuksen (EY) N:o 207/2009 ja yhteisön tavaramerkistä annetun neuvoston asetuksen (EY) N:o 40/94 täytäntöönpanosta annetun komission asetuksen (EY) N:o 2868/95 muuttamisesta sekä maksuista sisämarkkinoilla toimivalle yhdenmukaistamisvirastolle (tavaramerkit ja mallit) annetun komission asetuksen (EY) N:o 2869/95 kumoamisesta (EUVL L 341 24.12.2015, s. 21).

                     (4)
                  Komission asetus (EY) N:o 2868/95, annettu 13 päivänä joulukuuta 1995, yhteisön tavaramerkistä annetun neuvoston asetuksen (EY) N:o 40/94 täytäntöönpanosta (EYVL L 303, 15.12.1995, s. 1).

                     (5)
                  EUVL L 296, 14.11.2003, s. 22.

                     (6)
                  Komission delegoitu asetus (EU) .../..., annettu [...], Euroopan unionin tavaramerkistä 26 päivänä helmikuuta 2009 annetun asetuksen (EY) N:o 207/2009 täydentämisestä (EUVL L, s.).

                     (7)
                  EYVL L 56, 4.3.1968, s. 1.


title: KOMISSION TÄYTÄNTÖÖNPANOASETUS (EU) …/…, yhteisestä menetelmästä kussakin jäsenvaltiossa markkinoille saatettujen sähkö- ja elektroniikkalaitteiden painon laskemiseksi ja yhteisestä menetelmästä kussakin jäsenvaltiossa syntyvän sähkö- ja elektroniikkalaiteromun määrän laskemiseksi painon mukaan

text:
               KOMISSION TÄYTÄNTÖÖNPANOASETUS (EU) …/…,

               annettu 18.4.2017,

               yhteisestä menetelmästä kussakin jäsenvaltiossa markkinoille saatettujen sähkö- ja elektroniikkalaitteiden painon laskemiseksi ja yhteisestä menetelmästä kussakin jäsenvaltiossa syntyvän sähkö- ja elektroniikkalaiteromun määrän laskemiseksi painon mukaan

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon sähkö- ja elektroniikkalaiteromusta 4 päivänä heinäkuuta 2012 annetun Euroopan parlamentin ja neuvoston direktiivin 2012/19/EU(
                  1
               ) ja erityisesti sen 7 artiklan 5 kohdan

               sekä katsoo seuraavaa:

               (1)Jotta voitaisiin varmistaa yhdenmukaiset edellytykset, joiden mukaisesti jäsenvaltiot laskevat sähkö- ja elektroniikkalaiteromun vuosittaisen vähimmäiskeräysasteen direktiivin 2012/19/EU mukaisesti, on tarpeen vahvistaa yhteinen menetelmä, jota jäsenvaltiot käyttävät kyseisen keräysasteen laskemiseen markkinoilleen saatettujen sähkö- ja elektroniikkalaitteiden painon perusteella, sekä yhteinen menetelmä, jolla lasketaan kussakin jäsenvaltiossa syntyvän sähkö- ja elektroniikkalaiteromun kokonaismäärä painon mukaan ja jota sovelletaan, kun kyseinen vaihtoehto tulee jäsenvaltioiden käytettäväksi direktiivin 2012/19/EU mukaisesti.

               (2)Tässä asetuksessa on aiheellista määritellä tietyt parametrit, kuten ”sähkö- ja elektroniikkalaitteiden paino” ja ”syntyvä sähkö- ja elektroniikkalaiteromu”, jotta yhteisiä menetelmiä markkinoille saatettujen sähkö- ja elektroniikkalaitteiden painon ja syntyvän sähkö- ja elektroniikkalaiteromun kokonaismäärän laskemiseksi olisi mahdollista käyttää yhdenmukaisesti.

               (3)Tietyssä jäsenvaltiossa markkinoille saatettujen sähkö- ja elektroniikkalaitteiden painon ja siellä syntyvän sähkö- ja elektroniikkalaiteromun kokonaismäärän laskemisessa käytettävien yhteisten menetelmien soveltamisen helpottamiseksi on tarpeen sisällyttää menetelmiin laskentaväline, joka on räätälöity kutakin jäsenvaltiota varten.

               (4)Jos tietoja, jotka tuottajien tai niiden valtuutettujen edustajien on ilmoitettava direktiivin 2012/19/EU 16 artiklan ja sen liitteessä X olevan B osan mukaisesti, ei ole käytettävissä tai ne eivät ole täydelliset, jäsenvaltiot voivat tehdä selvityksiin perustuvat arviot markkinoilleen asetettujen sähkö- ja elektroniikkalaitteiden määrästä. Silloin kun arvioita on tehtävä, olisi tietojen ilmoittamista, seurantaa ja arviointia koskevien yhdenmukaisten edellytysten varmistamiseksi käytettävä yhteistä menetelmää.

               (5)Yhteisessä menetelmässä, jolla lasketaan selvityksiin perustuvat arviot markkinoille saatettujen sähkö- ja elektroniikkalaitteiden määrästä, olisi otettava huomioon, että tietyn jäsenvaltion alueella markkinoille saatettujen sähkö- ja elektroniikkalaitteiden määrä olisi laskettava sen markkinoilla saataville asetettujen sähkö- ja elektroniikkalaitteiden painona, pois lukien mahdolliset sellaiset sähkö- ja elektroniikkalaitteet, jotka on viety pois sen alueelta markkinoille saattamisen jälkeen. Sen vuoksi, ja ottaen huomioon käytettävissä olevat tilastotiedot, markkinoille saatettujen sähkö- ja elektroniikkalaitteiden painon laskennan olisi perustuttava sähkö- ja elektroniikkalaitteiden kotimaista tuotantoa asianomaisessa jäsenvaltiossa koskeviin tietoihin sekä tietoihin sähkö- ja elektroniikkalaitteiden tuonnista kyseiseen jäsenvaltioon joko toisista jäsenvaltioista tai kolmansista maista ja sähkö- ja elektroniikkalaitteiden viennistä kyseisestä jäsenvaltiosta joko toiseen jäsenvaltioon tai johonkin kolmanteen maahan. Tiedot olisi hankittava käyttäen Eurostatin tietokantaa (Eurobase), johon rekisteröidään erityisesti sähkö- ja elektroniikkalaitteiden kotimainen tuotanto yhteisön tuotantojärjestelmän mukaisesti (Prodcom-koodein). Kyseiset koodit on lisäksi yhdistetty kaupan tilastoissa käytettäviin koodeihin (yhdistetyn nimikkeistön koodit). Tavarakauppaa koskevat tilastot mittaavat jäsenvaltioiden välisen tavarakaupan (unionin sisäinen kauppa) ja jäsenvaltioiden ja kolmansien maiden välisen tavarakaupan (unionin ulkopuolinen kauppa) määrää.

               (6)Kansalliset tiedot sähkö- ja elektroniikkalaitteiden kotimaan tuotannosta, tuonnista ja viennistä ilmoitetaan yhteisön tuotantojärjestelmän mukaisesti käyttäen Prodcom-koodeja eikä direktiivin 2012/19/EU liitteissä I ja III esitettyjen sähkö- ja elektroniikkalaitteiden luokkien mukaisesti. Kun jäsenvaltiot tekevät arvioita markkinoille saatettujen sähkö- ja elektroniikkalaitteiden määrästä, on kuitenkin tärkeää, että ne käyttävät yhteistä luokittelumenetelmää kotimaista tuotantoa, tuontia ja vientiä koskevien tilastojen muuntamisessa tiedoiksi, jotka vastaavat niiden kunkin markkinoille saatettujen sähkö- ja elektroniikkalaitteiden painoa direktiivissä 2012/19/EU esitettyjen sähkö- ja elektroniikkalaitteiden luokkien mukaisesti.

               (7)Tietyn jäsenvaltion alueella tiettynä vuonna syntyvän sähkö- ja elektroniikkalaiteromun kokonaismäärän laskemista varten on tärkeää, että jäsenvaltiot käyttävät yhteistä menetelmää, jossa olisi otettava huomioon tiedot kunkin jäsenvaltion markkinoille aikaisemmin saatettujen sähkö- ja elektroniikkalaitteiden määrästä, erilaisten sähkö- ja elektroniikkalaitteiden käyttöiästä niiden tyypistä riippuen, kansallisten markkinoiden kyllästymisestä ja sähkö- ja elektroniikkalaitteiden toisistaan poikkeavista elinkaarista jäsenvaltioissa. Tähän menetelmään perustuva sähkö- ja elektroniikkalaiteromun laskentaväline olisi asetettava jäsenvaltioiden käyttöön, ja siihen olisi sisällytettävä valmiiksi tiedot, joita sen suora soveltaminen edellyttää. Jäsenvaltioille olisi annettava mahdollisuus päivittää välineen tietoja aiempina vuosina markkinoille saatetuista sähkö- ja elektroniikkalaitteista ja/tai käyttöikätietoja asianmukaisten tietojen ja päivittämistä tukevien todisteiden perusteella.

               (8)Tässä asetuksessa säädetyt toimenpiteet ovat direktiivin 2008/98/EY 39 artiklalla perustetun komitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla

               Kohde

               Tässä asetuksessa säädetään yhteisestä menetelmästä tietyssä jäsenvaltiossa markkinoille saatettujen sähkö- ja elektroniikkalaitteiden painon laskemiseksi ja yhteisestä menetelmästä tietyssä jäsenvaltiossa syntyvän sähkö- ja elektroniikkalaiteromun kokonaismäärän laskemiseksi painon mukaan; jäsenvaltiot käyttävät kyseisiä määriä tarpeen mukaan sähkö- ja elektroniikkaromun keräysasteiden laskemisessa. Sitä varten siinä säädetään myös kutakin jäsenvaltiota varten räätälöidystä sähkö- ja elektroniikkaromua koskevasta laskentavälineestä, jonka komissio laatii ja asettaa saataville olennaisena osana kyseisiä menetelmiä.

               2 artikla

               Määritelmät

               Tässä asetuksessa tarkoitetaan

               a) ’sähkö- ja elektroniikkalaitteiden painolla’ kaikkien direktiivin 2012/19/EU soveltamisalaan kuuluvien sähkö- ja elektroniikkalaitteiden, mukaan lukien kaikki sähköiset ja elektroniset lisälaitteet mutta pois lukien pakkaukset, paristot/akut, ohjeet, käsikirjat, muut kuin sähköiset/elektroniset lisälaitteet ja kulutustavarat, bruttopainoa;

               b) jäsenvaltiossa ’syntyvällä sähkö- ja elektroniikkalaiteromulla’ kyseisen jäsenvaltion markkinoille saatetuista direktiivin 2012/19/EU soveltamisalaan kuuluvista sähkö- ja elektroniikkalaitteista aiheutuvan sähkö- ja elektroniikkalaiteromun kokonaispainoa ennen keräystä, uudelleenkäytettäväksi valmistelua, käsittelyä, hyödyntämistä, kierrätys mukaan lukien, vientiä tai muita vastaavia toimia.

               3 artikla

               Jäsenvaltion markkinoille saatettujen sähkö- ja elektroniikkalaitteiden painon laskenta

               1. Jos jäsenvaltio laskee keräysasteen markkinoille saatettujen sähkö- ja elektroniikkalaitteiden keskimääräisen painon perusteella, kyseisen jäsenvaltion on laskettava markkinoilleen tiettynä vuonna saatettujen sähkö- ja elektroniikkalaitteiden paino sähkö- ja elektroniikkalaitteiden tuottajien tai tapauksen mukaan niiden valtuutettujen edustajien toimittamien tietojen perusteella direktiivin 2012/19/EU 16 artiklan 2 kohdan c alakohdan ja mainitun direktiivin liitteessä X olevan B osan mukaisesti.

               2. Jos jäsenvaltio ei pysty laskemaan markkinoilleen saatettujen sähkö- ja elektroniikkalaitteiden painoa 1 kohdan mukaisesti, sen on tehtävä sen sijaan selvityksiin perustuva arvio sen markkinoille asianomaisena vuonna saatettujen sähkö- ja elektroniikkalaitteiden painosta sähkö- ja elektroniikkalaitteiden kotimaista tuotantoa, tuontia ja vientiä alueellaan koskevien tietojen perusteella. Siihen tarkoitukseen jäsenvaltioiden on käytettävä tämän asetuksen liitteessä I esitettyä menetelmää.

               4 artikla

               Jäsenvaltiossa syntyvän sähkö- ja elektroniikkalaiteromun kokonaismäärän laskenta

               Jos jäsenvaltio laskee keräysasteen alueellaan syntyneen sähkö- ja elektroniikkalaiteromun määrän perusteella, kyseisen jäsenvaltion on laskettava alueellaan tiettynä vuonna syntyvän sähkö- ja elektroniikkalaiteromun kokonaismäärä liitteessä II esitetyn menetelmän pohjalta.

               5 artikla

               Voimaantulo

               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 18.4.2017.

                     Komission puolesta

                     Puheenjohtaja
                     Jean-Claude JUNCKER

                     (1)
                  EUVL L 197, 24.7.2012, s. 38.

    ---documentbreak---

               LIITE

               asiakirjaan

               KOMISSION TÄYTÄNTÖÖNPANOASETUS (EU)

               yhteisestä menetelmästä kussakin jäsenvaltiossa markkinoille saatettujen sähkö- ja elektroniikkalaitteiden painon laskemiseksi ja yhteisestä menetelmästä kussakin jäsenvaltiossa syntyvän sähkö- ja elektroniikkalaiteromun määrän laskemiseksi painon mukaan

               Liite I

               Jäsenvaltion markkinoille saatettujen sähkö- ja elektroniikkalaitteiden painoa koskevan selvityksiin perustuvan arvion laskentamenetelmä

               1. Tietyn jäsenvaltion markkinoille viitevuonna saatettujen sähkö- ja elektroniikkalaitteiden painoa koskevat selvityksiin perustuvat arviot on laskettava todettavissa olevan kulutuksen menetelmällä seuraavan yhtälön pohjalta:

               markkinoille saatetut sähkö- ja elektroniikkalaitteet (t) = kotimainen tuotanto (t) + tuonti (t) + vienti (t)

               Jossa:

               kotimainen tuotanto (t)        =
                     jäsenvaltiossa viitevuonna t tuotettujen valmiiden sähkö- ja elektroniikkalaitteiden paino (tonnia)

               tuonti (t)                             =
                     jäsenvaltioon viitevuonna t toisesta jäsenvaltiosta tai jostakin kolmannesta maasta jakelua, kulutusta tai käyttöä varten tuotujen sähkö- ja elektroniikkalaitteiden paino (tonnia)

               vienti (t)                             =
                     jäsenvaltiosta viitevuonna t toiseen jäsenvaltioon tai johonkin kolmanteen maahan jakelua, kulutusta tai käyttöä varten vietyjen sähkö- ja elektroniikkalaitteiden paino (tonnia).

               2. Jäsenvaltioiden on käytettävä yhteisön tuotantoa koskevan luokitusjärjestelmän (Prodcom-koodien) mukaisesti ilmoitettuja tietoja sähkö- ja elektroniikkalaitteiden kotimaisesta tuotannosta painon mukaan.

               Jäsenvaltioiden on käytettävä yhdistetyn nimikkeistön koodien (CN-koodien) mukaisesti ilmoitettuja tietoja sähkö- ja elektroniikkalaitteiden tuonnista ja viennistä painon mukaan.

               3. Jäsenvaltioiden on käytettävä tämän asetuksen 1 artiklassa tarkoitettua sähkö- ja elektroniikkalaiteromun laskentavälinettä kotimaassa tuotettujen, tuotujen ja vietyjen sähkö- ja elektroniikkalaitteiden CN-koodien mukaisesti ilmoitettujen määrien muuntamiseen markkinoille saatettujen sähkö- ja elektroniikkalaitteiden määriksi direktiivin 2012/19/EU liitteissä I ja III esitettyjen sähkö- ja elektroniikkalaitteiden luokkien mukaisesti.

               Liite II

               Jäsenvaltiossa syntyvän sähkö- ja elektroniikkalaiteromun kokonaismäärän laskentamenetelmä

               1. Tietyssä jäsenvaltiossa tiettynä vuonna syntyvän sähkö- ja elektroniikkalaiteromun kokonaismäärä on laskettava kyseisen jäsenvaltion markkinoille edeltävinä vuosina saatettujen sähkö- ja elektroniikkalaitteiden määrän sekä tuotekohtaisen poistoasteen perusteella arvioidun tuotteiden käyttöiän perusteella seuraavan yhtälön mukaisesti:

               Jossa:

                     = arviointivuonna n syntyvän sähkö- ja elektroniikkalaiteromun määrä (tonnia);

                     = tiettynä vuonna t markkinoille saatettujen sähkö- ja elektroniikkalaitteiden määrä (tonnia);

                     = ensimmäinen vuosi, jona sähkö- ja elektroniikkalaite saatettiin markkinoille;

                     = vuonna
                   markkinoille saatetun sähkö- ja elektroniikkalaite-erän käytöstä poistoon perustuva käyttöikäprofiili, joka vastaa erän todennäköistä poistoastetta arviointivuonna
                   (käytöstä poistettujen laitteiden prosenttiosuus kokonaismyynnistä vuonna
                  ) ja lasketaan soveltamalla Weibull-jakaumafunktiota, jonka muuttujia ovat aikariippuvainen muotoparametri
                   ja skaalaparametri
                   seuraavasti:

               Kun samoja käyttöikäparametreja sovelletaan ajan mittaan, sähkö- ja elektroniikkalaitteiden käyttöiän jakauma yksinkertaistuu seuraavaksi kaavaksi:

               Jossa:

               α (alfa)
                     = todennäköisyysjakauman ”muotoparametri”

               β (beta
                     )
                     = todennäköisyysjakauman ”skaalaparametri”.

               2. Jäsenvaltioiden on käytettävä tämän asetuksen 1 artiklassa tarkoitettua sähkö- ja elektroniikkalaiteromun laskentavälinettä, joka on kehitetty niiden alueella tiettynä vuonna syntyvän sähkö- ja elektroniikkalaiteromun kokonaismäärän laskentaan käytettävän, 1 kohdassa kuvatun menetelmän perusteella.

               3. Sähkö- ja elektroniikkalaiteromun laskentavälineeseen sisällytetään valmiiksi kussakin jäsenvaltiossa vuosina 1980–2014 markkinoille saatettujen sähkö- ja elektroniikkalaitteiden määrää koskevat tiedot, jotka on laskettu liitteessä I kuvatulla todettavissa olevan kulutuksen menetelmällä, sekä vuosia 1980–2030 koskevat tuotteiden käyttöikätiedot. Todennäköisyysjakauman muoto- ja skaalaparametrit, jotka mainitaan 1 kohdassa ja määritetään kullekin jäsenvaltiolle, on sisällytettävä välineeseen oletusarvoina.

               4. Jäsenvaltioiden on lisättävä sähkö- ja elektroniikkalaiteromun laskentavälineeseen markkinoille saatettujen sähkö- ja elektroniikkalaitteiden vuosittaiset tiedot vuodesta 2015 viitevuotta edeltävään vuoteen, jotta voidaan laskea tiettynä vuonna syntyvän sähkö- ja elektroniikkalaiteromun paino.

               5. Jäsenvaltiot voivat päivittää markkinoille saatettuja sähkö- ja elektroniikkalaitteita tai tuotteen elinikää koskevia tietoja, joita käytetään sähkö- ja elektroniikkalaiteromun laskentavälineessä 3 kohdan mukaisesti. Ennen tällaisten päivitysten tekemistä jäsenvaltioiden on ilmoitettava niistä komissiolle ja toimitettava niistä asianmukaiset todisteet, joita voivat olla viralliset markkinatutkimukset, tarkastustulokset tai analysoidut ja todennetut tiedot asiaankuuluvien sidosryhmien kuulemisista.